Document ID: 31990R0737

Nõukogu määrus (EMÜ) nr 737/90,
22. märts 1990,
kolmandatest riikidest pärinevate põllumajandustoodete imporditingimuste kohta pärast Tšernobõli tuumaelektrijaama avariid
EUROOPA ÜHENDUSTE NÕUKOGU,
võttes arvesse Euroopa Majandusühenduse asutamislepingut, eriti selle artiklit 113,
võttes arvesse komisjoni ettepanekut
ning arvestades, et:
26. aprillil 1986 toimunud Tšernobõli tuumaelektrijaama avarii tagajärjel paiskus atmosfääri märkimisväärses koguses radioaktiivseid aineid;
määrusega 3955/87 [1] (muudetud määrusega 4003/89 [2] kehtestati kolmandatest riikidest pärinevate inimtoiduks ettenähtud põllumajandustoodete importimisel radioaktiivsuse lubatud piirmäärad, mille järgimist liikmesriigid kontrollivad; kõnealune määrus kehtib ainult 31. märtsini 1990;
jättes endale võimaluse tulevikus vajaduse korral toetuda nõukogu määrusele 22. detsembrist 1987 (Euratom) nr 3954/87, mis käsitleb toiduainete ja loomasööda radioaktiivse saastatuse lubatud piirmäärade kehtestamist tuuma- või muu kiirgusavarii korral [3] (muudetud määrusega (Euratom) nr 2218/89 [4], ja võttes arvesse Tšernobõli avarii spetsiifilisi tagajärgi, peab ühendus ka edaspidi tagama, et inimtoiduks ettenähtud põllumajandustooted, mis võivad olla saastatud, toodaks ühendusse ainult vastavalt ühisele korrale;
nimetatud ühine kord peaks kaitsma tarbijate tervist ja ühenduse ning kolmandate riikide vahelist kaubandust ebasoodsalt mõjutamata säilitama turu ühtsuse ja mitte kahjustama kaubavahetust;
põhjused, miks määrus (EMÜ) nr 3955/87 vastu võeti, on endiselt olemas, eriti kui arvesse võtta tõsiasja, et avariist mõjutatud kolmandatest riikidest pärinevate teatavate põllumajandustoodete radioaktiivne saastatus ületab praegugi kõnealuse määrusega kehtestatud radioaktiivsuse lubatud piirmäärad;
lubatud piirmäärade järgimist tuleb asjakohaselt kontrollida, ja kui neid ei järgita, siis importi mitte lubada;
mitmete põllumajandustoodete radioaktiivne saastatus on vähenenud ja väheneb veelgi tasemeni, mis oli enne Tšernobõli avariid; seepärast tuleks kehtestada kord, mis võimaldab sellised tooted eespool mainitud määruse reguleerimisalast välja jätta;
kuna käesolev määrus hõlmab kõiki inimtoiduks ettenähtud põllumajandussaadusi ja -tooteid, ei ole kõnesoleval juhul vaja kohaldada direktiivi 72/462/EMÜ [5] artiklis 29 ettenähtud korda;
käesolevas määruses ettenähtud meetmete vajaduse korral täpsustamiseks või kohandamiseks tuleks kehtestada lihtsustatud kord,
ON VASTU VÕTNUD KÄESOLEVA MÄÄRUSE:
Artikkel 1
Välja arvatud I lisas loetletud inimtoiduks sobimatud tooted ja vastavalt artiklis 7 ettenähtud korrale käesoleva määruse reguleerimisalast väljajäetavad tooted, kohaldatakse käesolevat määrust kolmandatest riikidest pärinevate toodete suhtes, mis on nimetatud:
- asutamislepingu II lisas,
- nõukogu 29. oktoobri 1975. aasta määruses (EMÜ) nr 2730/75 glükoosi ja laktoosi kohta [6], muudetud komisjoni määrusega (EMÜ) nr 222/88 [7],
- nõukogu 29. oktoobri 1975. aasta määruses (EMÜ) nr 2783/75 ovalbumiini ja laktalbumiini ühise kaubandusrežiimi kohta [8], muudetud komisjoni määrusega (EMÜ) nr 4001/87 [9],
- nõukogu 11. novembri 1980. aasta määruses (EMÜ) nr 3033/80 põllumajandustoodete töötlemisel saadud teatavate kaupadega kauplemise korra kohta [10], muudetud komisjoni määrusega (EMÜ) nr 3743/87 [11],
- nõukogu 11. novembri 1980. aasta määruses (EMÜ) nr 3035/80, mis näeb ette teatavatele asutamislepingu II lisas loetlemata kaupade kujul eksporditavatele põllumajandustoodetele eksporditoetuste andmise üldise korra ja selliste toetussummade kindlaksmääramise kriteeriumid [12] (määrust on viimati muudetud määrusega (EMÜ) nr 3209/88 [13].
Artikkel 2
Muude kehtivate sätete kohaldamist piiramata, tuleb artiklis 1 nimetatud tooteid vabasse ringlusse lubades järgida artiklis 3 ettenähtud lubatud piirmääri.
Artikkel 3
Artiklis 2 nimetatud lubatud piirmäärad on järgmised:
tseesium-134 ja -137 maksimaalne akumuleerunud radioaktiivsustase ei ületa:
- 370 Bq/kg II lisas loetletud piima ja piimatoodete ning toiduainete puhul, mis on ette nähtud imikute toitmiseks esimesel neljal kuni kuuel elukuul ja rahuldavad selle inimrühma toitumisvajadusi ning pannakse jaemüüki selgelt eristatavates ning etiketiga "imikutoit" varustatud pakendites [14],
- 600 Bq/kg kõikide teiste asjaomaste toodete puhul.
Artikkel 4
1. Liikmesriigid kontrollivad, kuidas artiklis 3 ettenähtud lubatud piirmääri järgitakse artiklis 1 nimetatud toodete osas, võttes arvesse päritoluriigi saastatuse taset. Võidakse kontrollida ka ekspordilube. Sõltuvalt kontrolli tulemustest võtavad liikmesriigid artikli 2 kohaldamiseks vajalikke meetmeid, sealhulgas võivad nad kas üksiktoodet või kogu tooteliiki vabasse ringlusse mitte lubada.
2. Iga liikmesriik annab komisjonile käesoleva määruse kohaldamisega seotud teavet, eriti juhtumite kohta, kui lubatud piirmääri ei järgita. Komisjon edastab selle teabe teistele liikmesriikidele.
Artikkel 5
Kui tuvastatakse korduv lubatud piirmäärade eiramine, võib võtta vajalikke meetmeid artiklis 7 sätestatud korras. See võib isegi tähendada, et asjaomasest kolmandast riigist pärinevaid tooteid ei lubata importida.
Artikkel 6
Käesoleva määruse rakendamise kord ning kõik muudatused I lisa toodete loetelus ja käesolevast määrusest väljajäetud toodete nimekiri võetakse vastu artiklis 7 ettenähtud korras.
Artikkel 7
1. Komisjoni abistab liikmesriikide esindajatest koosnev ad hoc komitee, mille eesistujaks on komisjoni esindaja.
2. Võetavate meetmete eelnõu esitab komiteele komisjoni esindaja. Tähtaja jooksul, mille määrab eesistuja lähtuvalt küsimuse kiireloomulisusest, esitab komisjon eelnõu kohta oma arvamuse. Arvamus esitatakse sellise häälteenamusega, nagu on sätestatud asutamislepingu artikli 148 lõikes 2 komisjoni ettepaneku põhjal tehtavate nõukogu otsuste vastuvõtmiseks. Liikmesriikide esindajate hääli komitees arvestatakse nimetatud artiklis sätestatud viisil. Eesistuja ei hääleta.
3. Komisjon võtab meetmed vastu ning neid kohaldatakse viivitamata.
Kui meetmed ei ole komitee arvamusega kooskõlas, teatab komisjon sellest viivitamata nõukogule. Sellisel juhul:
- võib komisjon vastuvõetud meetmete kohaldamise edasi lükata mitte rohkem kui ühe kuu võrra alates kõnealusest teatamisest,
- eelmises lõigus osutatud tähtaja jooksul võib nõukogu kvalifitseeritud häälteenamusega teha teistsuguse otsuse.
Artikkel 8
Käesolev määrus jõustub 1. aprillil 1990.
Käesolev määrus kehtib kuni 31. märtsini 1995, kui nõukogu enne seda kuupäeva teisiti ei otsusta, eriti kui artiklis 6 nimetatud väljajäetud toodete nimekiri hõlmab kõiki inimtoiduks ettenähtud tooteid, mille suhtes käesolevat määrust kohaldatakse.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 22. märts 1990

Labels: 5
14
20
0
3
6